b'\n_START_ARTICLE_\nBuzet\n_START_SECTION_\nZemljopis\n_START_PARAGRAPH_\nGradsko podru\xc4\x8dje Buzeta smje\xc5\xa1teno je u najsjevernijem unutra\xc5\xa1njem dijelu Istre, na prostoru izme\xc4\x91u tri velika gradska sredi\xc5\xa1ta: Rijeke, Trsta i Pule. Grani\xc4\x8di s Republikom Slovenijom (Gradska op\xc4\x87ina Kopar), op\xc4\x87inama Motovunom, Oprtaljem, Lani\xc5\xa1\xc4\x87em, Lupoglavom i Cerovljem te Gradom Pazinom. Ukupna je povr\xc5\xa1ina grada 165 km\xc2\xb2._NEWLINE_Podru\xc4\x8dje Buze\xc5\xa1tine je vrlo raznoliko, a nadmorska se visina kre\xc4\x87e od 10 do preko 1000 m te je stoga i klimatska raznolikost velika, od mediteranske klime u dolini rijeke Mirne do kontinentalne klime u planinskom dijelu \xc4\x86i\xc4\x87arije. Stari grad Buzet nalazi se na 150 m visokom brdu iznad doline rijeke Mirne, dok se noviji dio grada, tzv. Fontana, razvija u podno\xc5\xbeju brda._NEWLINE_Buzet je dr\xc5\xbeavnom cestom D201 povezan s grani\xc4\x8dnim prijelazom Po\xc5\xbeane. Kroz grad prolazi i dr\xc5\xbeavna cesta D44.\n_START_SECTION_\nPovijest\n_START_PARAGRAPH_\nU Buzetu je svibnja 1887. izabran Fran Flego za na\xc4\x8delnika op\xc4\x87ine. Buzetska je op\xc4\x87ina bila prva op\xc4\x87ina na poluotoku Istri koja je dobila Hrvata za gradona\xc4\x8delnika. Sljede\xc4\x87e 1888. odlukom op\xc4\x87ine hrvatski jezik postao je slu\xc5\xbebenim u op\xc4\x87inskim uredima.  Koncem listopada 1890. otvorena je u Buzetu prva hrvatska \xc5\xa1kola.\n_START_SECTION_\nUprava\n_START_PARAGRAPH_\nGradona\xc4\x8delnik Buzeta je Sini\xc5\xa1a \xc5\xbduli\xc4\x87 iz redova IDS-a. Gradsko vije\xc4\x87e ima 15 \xc4\x8dlanova.'